Document ID: 31977R1805

ΚΑΝΟΝΙΣΜΟΣ (ΕΟΚ) αριθ. 1805/77 ΤΗΣ ΕΠΙΤΡΟΠΗΣ της 4ης Αυγούστου 1977 περί των ιδιαιτέρων λεπτομερειών εφαρμογής, στον τομέα του βοείου κρέατος, του κανονισμού (ΕΟΚ) αριθ. 1055/77 "περί της αποθεματοποιήσεως και των διακινήσεων των αγοραζομένων από οργανισμό παρεμβάσεως προϊόντων"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1055/77 του Συμβουλίου της 17ης Μαΐου 1977 περί της αποθεματοποιήσεως και των διακινήσεων των αγοραζομένων από οργανισμό παρεμβάσεως προϊόντων(1), και ιδίως τα άρθρα 4 και 6,
Εκτιμώντας:
ότι δια του κανονισμού (ΕΟΚ) αριθ. 1722/77 της Επιτροπής της 28ης Ιουλίου 1977(2) θεσπίζονται οι κοινές λεπτομέρειες εφαρμογής του κανονισμού (ΕΟΚ) αριθ. 1055/77 περί της αποθεματοποιήσεως και των διακινήσεων των αγοραζομένων από οργανισμό παρεμβάσεως προϊόντων- ότι είναι απαραίτητο να θεσπισθούν ειδικές λεπτομέρειες εφαρμογής του κανονισμού (ΕΟΚ) αριθ. 1055/77 για τον τομέα του βοείου κρέατος-
ότι με τον κανονισμό (ΕΟΚ) αριθ. 1055/77 άρθρο 3 παράγραφος 2 προβλέπεται ότι η διάθεση των κατεχομένων προϊόντων από κάποιο οργανισμό παρεμβάσεως εκτός της επικρατείας του Κράτους μέλους στο οποίο ανήκει και τα οποία δεν προσκομίσθησαν σ' αυτό το Κράτος μέλος, πραγματοποιείται με την τιμή και με τους όρους που έχουν θεσπισθεί ή θα θεσπισθούν για τον τόπο αποθεματοποιήσεως- ότι όταν ο τόπος αποθεματοποιήσεως βρίσκεται στην επικράτεια άλλου Κράτους μέλους, πρέπει να λαμβάνονται υπ' όψη, για τον υπολογισμό της τιμής πωλήσεως, σε περίπτωση πωλήσεως με τιμή καθοριζομένη εκ των προτέρων κατ' αποκοπή, και για τον καθορισμό της ελάχιστης τιμής στην περίπτωση πωλήσεως με δημοπράτηση, τα νομισματικά εξισωτικά ποσά και εξισωτικά ποσά "προσχωρήσεως", τα οποία έχουν τυχόν εισπραχθεί ή καταβληθεί κατά την συναλλαγή, μεταξύ των εν λόγω Κρατών μελών, ενός ομοίου προϊόντος- ότι όταν ο τόπος αποθεματοποιήσεως βρίσκεται εκτός της Κοινότητος, πρέπει, αν συντρέχει περίπτωση, να λαμβάνεται υπόψη η χορήγηση μιας επιστροφής-
ότι πρέπει να καταργηθούν ορισμένες διατάξεις του άρθρου 9 παράγραφος 3 του κανονισμού (ΕΟΚ) αριθ. 193/75 της Επιτροπής της 17ης Ιανουαρίου 1975 περί κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΟΚ) αριθ. 1470/77(4)-
ότι, για να προσκομισθεί η απόδειξη της ελεύθερης κυκλοφορίας των αποθεματοποιηθέντων προϊόντων σε μία τρίτη χώρα, πρέπει να εφαρμοσθούν οι διατάξεις του άρθρου 11 του κανονισμού (ΕΟΚ) αριθ. 192/75 της Επιτροπής της 17ης Ιανουαρίου 1975 περί των λεπτομερειών εφαρμογής των επιστροφών κατά την εξαγωγή για τα γεωργικά προϊόντα(5), όπως τροποποιήθηκε τελευταία από τον κανονισμό (ΕΟΚ) αριθ. 1633/77(6)-
ότι για διοικητική απλούστευση, πρέπει να προβλέπεται ότι η πληρωμή της τιμής πωλήσεως των κατεχομένων από έναν οργανισμό παρεμβάσεως προϊόντων που έχουν αποθεματοποιηθεί έξω από την επικράτεια του Κράτους μέλους στο οποίο ανήκει ο οργανισμός παρεμβάσεως, πραγματοποιείται σε νόμισμα αυτού του Κράτους μέλους-
ότι, για λόγους εναρμονίσεως, πρέπει να υπάγονται στις διατάξεις του παρόντος κανονισμού, όλα τα αποθεματοποιημένα προϊόντα έξω από την επικράτεια του Κράτους μέλους στο οποίο ανήκει ο οργανισμός παρεμβάσεως που τα κατέχει-
ότι τα προβλεπόμενα μέτρα στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Όταν πωλούνται προϊόντα του τομέως βοείου κρέατος κατεχόμενα από ένα οργανισμό παρεμβάσεως και τα οποία έχουν αποθεματοποιηθεί στην επικράτεια ενός Κράτους μέλους, διαφορετικού από εκείνο στο οποίο ανήκει ο οργανισμός αυτός στα πλαίσια πωλήσεως σε τιμή προκαθορισμένη κατ' αποκοπήν, η τιμή πωλήσεως αυτών των προϊόντων αντιστοιχεί στην τιμή πωλήσεως ενός ομοίου προϊόντος που βρίσκεται μέσα στο Κράτος μέλος στο οποίο ανήκει ο οργανισμός παρεμβάσεως, αυτή δε η τιμή μειούται ή αυξάνεται με τα νομισματικά εξισωτικά ποσά και εξισωτικά ποσά "προσχωρήσεως", τα οποία ενδεχομένως ισχύουν κατά τη συναλλαγή μεταξύ αυτού του Κράτους μέλους και του Κράτους μέλους στην επικράτεια του οποίου είναι αποθεματοποιημένο το προϊόν.
2. Το ποσοστό το οποίο θα λαμβάνεται υπ' όψη για τον υπολογισμό των νομισματικών εξισωτικών ποσών και των εξισωτικών ποσών "προσχωρήσεως" που αναφέρονται στην παράγραφο 1, είναι αυτό που ισχύει την ημέρα συνάψεως της συμβάσεως πωλήσεως.
Άρθρο 2
1. Όταν τα κατεχόμενα από έναν οργανισμό παρεμβάσεως προϊόντα, που έχουν αποθεματοποιηθεί σε τρίτη χώρα, πωλούνται στα πλαίσια πωλήσεως με τιμή προκαθοριζομένη κατ' αποκοπή, η τιμή πωλήσεως του προϊόντος αντιστοιχεί στην τιμή πωλήσεως ενός ομοίου προϊόντος το οποίο ευρίσκεται στο Κράτος μέλος στο οποίο ανήκει ο οργανισμός παρεμβάσεως, αυτή δε η τιμή μειούται αφ' ενός μεν κατά το ποσό της χαμηλότερης επιστροφής και αφ' ετέρου αυξάνεται ή μειούται κατά τα νομισματικά εξισωτικά ποσά και ποσά "προσχωρήσεως" που ενδεχομένως θα εφαρμόζοντο στην περίπτωση κατά την οποία το όμοιο προϊόν θα εξήγετο προς τρίτες χώρες.
2. Το ποσοστό που θα λαμβάνεται υπ' όψη για τον υπολογισμό του ποσού της χαμηλότερης επιστροφής και των νομισματικών εξισωτικών ποσών και εξισωτικών ποσών "προσχωρήσεως", που αναφέρονται στην παράγραφο 1, είναι αυτό που ισχύει την ημέρα συνάψεως της συμβάσεως πωλήσεως.
Εν τούτοις σε περίπτωση κατά την οποία ο αγοραστής την ημέρα συνάψεως της συμβάσεως πωλήσεως υποβάλλει ένα πιστοποιητικό που περιλαμβάνει καθορισμό εκ των προτέρων της επιστροφής, το ποσοστό που πρέπει να ληφθεί υπόψη για τον υπολογισμό του ποσού της χαμηλότερης επιστροφής, είναι αυτό που ισχύει την ημέρα προκαθορισμού.
Σε περίπτωση εφαρμογής του προηγουμένου εδαφίου, η ημέρα συνάψεως της συμβάσεως πωλήσεως θεωρείται ως η ημέρα συμπληρώσεως των τελωνειακών διατυπώσεων εξαγωγής. Κατά παρέκκλιση του άρθρου 9 παράγραφος 3 του κανονισμού (ΕΟΚ) αριθ. 193/75, ο οργανισμός παρεμβάσεως καταχωρεί και θεωρεί το πιστοποιητικό.
3. Σε περίπτωση κατά την οποία ο αγοραστής προσκομίζει, εντός προθεσμίας έξη μηνών, από της ημέρας συνάψεως της συμβάσεως πωλήσεως, την απόδειξη ότι τα αγορασθέντα προϊόντα ετέθησαν σε ελεύθερη κυκλοφορία είτε μέσα στην τρίτη χώρα αποθεματοποιήσεως, είτε μέσα σε άλλη τρίτη χώρα, η αναφερομένη στην παράγραφο 1 τιμή πωλήσεως μειούται κατά τη διαφορά μεταξύ του ποσού της επιστροφής που ισχύει στην τρίτη χώρα όπου ετέθησαν σε ελεύθερη κυκλοφορία τα προϊόντα και του ποσού της χαμηλότερης επιστροφής.
Η αναφερόμενη στο προηγούμενο εδάφιο απόδειξη προσκομίζεται σύμφωνα με τις διατάξεις του άρθρου 11 του κανονισμού (ΕΟΚ) αριθ. 192/75.
Άρθρο 3
Όταν τα προϊόντα του τομέως βοείου κρέατος, που κατέχονται από ένα οργανισμό παρεμβάσεως και αποθεματοποιούνται στην επικράτεια ενός ή περισσοτέρων Κρατών μελών, εκτός του Κράτους μέλους στο οποίο ανήκει ο οργανισμός παρεμβάσεως, ή εντός τρίτης χώρας, πωλούνται εντός του πλαισίου της διαδικασίας δημοπρατήσεως, καθορίζεται μία ελάχιστη τιμή πωλήσεως σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, για κάθε Κράτος μέλος ή για κάθε τρίτη χώρα αποθεματοποιήσεως και για κάθε προϊόν.
Άρθρο 4
Η πληρωμή των τιμών πωλήσεως των προϊόντων που αναφέρονται στον παρόντα κανονισμό, πραγματοποιείται σε νόμισμα του Κράτους μέλους, στο οποίο ανήκει ο κατέχων τα προϊόντα οργανισμός παρεμβάσεως.
Άρθρο 5
Για την εφαρμογή του παρόντος κανονισμού, ως ημέρα συνάψεως της συμβάσεως πωλήσεως θεωρείται η ημέρα αποδοχής της αιτήσεως από τον οργανισμό παρεμβάσεως.
Άρθρο 6
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται για τα αποθεματοποιημένα προϊόντα εκτός της επικρατείας στην οποία ανήκει ο οργανισμός παρεμβάσεως που κατέχει τα προϊόντα αυτά, οποιαδήποτε και αν είναι η ημερομηνία ενάρξεως της αποθεματοποιήσεως των προϊόντων αυτών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 4 Αυγούστου 1977.

Labels: 2
3
17
6